બંને મોટાભાઈઓનો ઉઘાડો ફટ્ટાક દલ્લો રેવાશંકરના ઘરમાં આવ્યો. તાંબા-પિત્તળના મોટા મોટા દેગ-દેગડા, ચરૂ, પેટી-પટારા, મજૂસ, સોના રૂપાનો મોટો બદ્ધો લોચો અને રાણી છાપ ઠનઠનિયા પણ ફાંટ ભરાય એટલા. “નિર્વંશ મોટાભાઈઓના આત્માની સદ્દગતિ અર્થે કાંઈક નિવારણ કરો” એમ કહેતાં સગાં-વહાલાંઓ સમક્ષ રેવાશંકરે છોકરાના કપાળે પોતાની અનામિકાનું ટેરવું અડાડીને કહ્યું, ‘કાંઈ જરૂર જ નથી. આ કુળદીપક એના કપાળમાં જ આ બધું લખાવીને જન્મ્યો છે.’